ຂປລ. ອະດີດນັກສຶກສາຫວຽດນາມ (ມສຄ) ແລະ ນັກສຶກສາຫວຽດນາມ ທີ່ກຳລັງສຶກສາຢູ່ມະຫາວິທະຍາໄລແຫ່ງຊາດ (ມຊ) ໄດ້ຈັດງານພົບປະສ້າງສັນ ກັບບັນດາຄູ-ອາຈານ ໃນຕອນຄ່ຳວັນທີ 6 ຕຸລາ 2017, ທີ່ສະໂມສອນໃຫຍ່ ຄະນະອັກສອນສາດ ມຊ ນະຄອນຫລວງວຽງຈັນ, ເພື່ອຂ່ຳນັບຮັບຕ້ອນ ປີສາມັກຄີມິດຕະພາບ ລາວ -ຫວຽດນາມ, ຫວຽດນາມ-ລາວ ແລະ ເນື່ອງໃນໂອກາດວັນຄູແຫ່ງຊາດ 7 ຕຸລາ ຄົບຮອບ 23 ປີ (10 ຕຸລາ 1994-7 ຕຸລາ 2017). ໃຫ້ກຽດເຂົ້າຮ່ວມຂອງທ່ານ ນາງ ແສງເດືອນ ຫລ້າຈັນທະບູນ ລັດຖະມົນຕີ ກະຊວງສຶກສາທິການ ແລະ ກິລາ, ມີທ່ານ ບໍ່ແສງຄຳ ວົງດາລາ ລັດຖະມົນຕີ ກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວ, ອະທິການບໍດີ ມຊ ແລະ ຜູ້ປະຈຳການສະຖານທູດ ສສ ຫວຽດນາມ ປະຈຳລາວ ເຂົ້າຮ່ວມ.
ທ່ານ ເຍື່ອງດິ່ງ ບາງ ຕາງໜ້າອະດີດນັກສຶກສາ ຫວຽດນາມ ກ່າວວ່າ: ງານພົບປະສ້າງສັນຄັ້ງນີ້,ອະດີດນັກສຶກສາຫວຽດນາມ ຢູ່ ມຊ ທັງໝົດ ໄດ້ສະແດງຄວາມຮູ້ບຸນຄຸນຕໍ່ຄູອາຈານ ທີ່ຖ່າຍທອດຄວາມຮູ້ ແລະ ໃຫ້ຄວາມຮັກແພງ ແກ່ນັກສຶກສາຫວຽດນາມຮຸ່ນຕ່າງໆ ນັບທັງຜູ້ຮຽນຈົບອອກໄປແລ້ວ ແລະ ຜູ້ກຳ ລັງສຶກສາຢູ່ໃນປັດຈຸບັນ. ຄຸນງາມຄວາມດີອັນໃຫ່ຍຫລວງ ກໍຄືຄວາມເອົາໃຈໃສ່ສິດສອນຢ່າງໝົດຈິດໝົດໃຈ ແລະ ບໍ່ພຽງແຕ່ດ້ານພາສາລາວ ຍັງໄດ້ໃຫ້ຄວາມຮູ້ດ້ານຕ່າງໆ ເພື່ອໃຫ້ນັກສຶກສາກ້າວສູ່ເສັ້ນທາງຊິວິດໃໝ່ດ້ວຍຄວາມສົດໃສ. ອະດີດນັກສຶກສາຫວຽດນາມ ກ່າວຕື່ມວ່າ: ໃນຫລາຍສິບປີຜ່ານມາ, ນັກສຶກສາຫວຽດນາມ ຫລາຍຮຸ່ນທີ່ໄດ້ມາສຶກສາຮ່ຳຮຽນ ແລະ ໄດ້ເຕີບໃຫຍ່ຢູ່ມະຫາວິທະຍາໄລແຫ່ງຊາດ ປັດຈຸບັນ ໄດ້ປະກອບສ່ວນ ເຮັດວຽກຢູ່ໃນຫລາຍໆກະຊວງ ກໍຄື ອົງການພັກ ແລະ ຂະແໜງການຕ່າງໆຂອງຫວຽດ ນາມ ແລະ ບັນດາອົງການຕາງໜ້າຫວຽດນາມ ປະຈຳລາວ, ບັນດາບໍລິສັດ ຮ່ວມທຸລະກິດລົງທຶນຢູ່ລາວ ແລະ ມີຈຳນວນຄົນບໍ່ໜ້ອຍ ທີ່ໄດ້ສ້າງບໍລິສັດຂອງຕົນປະສົບຜົນສຳເລັດ ຢູ່ໃນບ້ານເກີດເມືອງນອນແຫ່ງທີສອງຂອງຕົນອີກດ້ວຍ.
ນັກສຶກສາຫວຽດນາມ ປີ 4 ພາກວິຊາພາສາ ແລະ ວັດທະນະທຳລາວ ໄດ້ສະແດງຄວາມຂອບໃຈ ແລະ ຮູ້ບຸນຄຸນຕໍ່ຄູ-ອາຈານ, ພ້ອມດ້ວຍໝູ່ເພື່ອນທຸກຄົນ ທີ່ໄດ້ສ້າງຄວາມສາມັກຄີຮັກແພງ ນຳກັນຕະຫລອດມາ. ຄູ-ອາຈານ ປຽບສະເໝືອນພໍ່ແມ່ຜູ້ທີສອງ, ເຊິ່ງຍາມໃດເພິ່ນກໍໄດ້ເອົາໃຈໃສ່ ໃກ້ຊິດຕິດແທດ ໃຫ້ຄວາມຮູ້, ຄວາມອົບອຸ່ນ ໃນການສຶກສາຮ່ຳຮຽນ ຕະຫລອດເຖິງການດຳລົງຊີວິດ. ສິ່ງສຳຄັນເພິ່ນສອນສະເໝີວ່າ “ນ້ຳບໍ່ຄອຍຖ້າປາ ເວລາບໍ່ຄອຍຖ້າຄົນ ຈົ່ງທຳຕົນໃຫ້ເປັນຄົນດີມີວິໄນ ແລະ ຊອກຄົ້ນຄວ້າຮ່ຳ ຮຽນເອົາຄວາມຮູ້ຫລາຍເທົ່າທີ່ຈະຫລາຍໄດ້.
ຂ່າວ: ວຽງພອນ
ເນື້ອໃນ: ຂປລ